26.05.2015

**Läti mikroettevõtete maksuerisused**

Vastavalt esitatud päringule on lühiuurimuse eesmärgiks anda ülevaade Lätis kehtivast maksuerisusest mikroettevõtetele, mikroettevõtetele esitatavatest nõuetest maksuerisuse saamiseks, mõjust mikroettevõtete arvule tuginedes Läti mikroettevõtete maksu seadusele ja statistika osas avalikult ligipääsetavatele andmetele.

Lätlaste mikroettevõtete kontseptsiooni aluseks on Euroopa Komisjoni 2008. aasta põhjaliku konsultatsiooniringi läbinud töödokument – mõjuanalüüs, milles tehti Euroopa väikeettevõtluse seaduse väljatöötamise ettepanek (SBA).[[1]](#footnote-1) Kuna ELs on väike ja keskmise suurusega ettevõtetel (edaspidi VKE) keskne roll, moodustades ettevõtete koguarvust 98%, siis selle dokumendiga pandi esmakordselt paika VKE-dele suunatud poliitika raamistik ELs ja liikmesriikides. Eesmärgiks oli parandada üldist lähenemist ettevõtlusele, luua ettevõtjatele ja pere-ettevõtetele keskkond, kus nad saaksid areneda ja tunneksid premeerituna, välja töötada seadusandlus põhimõttel „mõtle esmalt väikestele“, muuta ametkonnad VKE-de vajaduste suhtes reageerivaks ja osavõtlikuks, aidata VKE-del tegeleda probleemidega, mis takistavad nende arengut, tagada ausatele ettevõtjatele, kes on pankroti läbi teinud, kiiresti teine võimalus ettevõtlusega alustamiseks. VKE on Euroopa ametliku määratluse kohaselt ettevõtted, mille töötajate arv on alla 250 ja suurematest äriühingutest sõltumatud, lisaks ei tohi aastakäive ületada 50 miljonit eurot või aastabilansi maht 43 miljonit eurot. VKEd jagatakse kolme rühma:

* mikroettevõtted kuni 9 töötajaga
* väikeettevõtted 10 kuni 49 töötajaga
* keskmise suurusega ettevõtted 50-249 töötajaga.

Vastavalt SBA-le võib uutes õigusaktides teha vahet mikro- ja väikeettevõtete, keskmise ja suurettevõtete vahel, et tagada mistahes koormuse proportsionaalne jaotumine. Võrdse ettevõtluskeskkonna tagamiseks võib VKE-dele pakkuda erisoodustusi, toetusi, teha erandeid.

2009.aastal ulatus tööpuudus Lätis 17,5%-ni ning selle vähendamiseks töötati välja mikroettevõtete toetusmeetmete kontseptsioon.[[2]](#footnote-2) Järgneval 2010. aastal vähendati ettevõtlusega alustamise kulusid (alandati ettevõtte registreerimise tasu), muudeti äriseadustikku ja lihtsustati osaühingu asutamist vähendatud omakapitali sissemakse võimalusega (1 euro), võeti vastu mikroettevõtete maksu seadus, mikroettevõtetele töötati välja tasuta kasutamiseks lihtsustatud raamatupidamisprogrammid.

Läti mikroettevõtete maksu seadus (Micro-enterprise Tax Law) kehtib alates septembrist 2010 (seaduse võeti vastu 9.augustil 2010). Inglisekeelne tõlge 2010. aastal vastu võetud seadusest on lisatud käesolevale tööle lisana, samas seadust on mitmel korral muudetud. Hetkel kehtiv seadus on kättesaadav üksnes läti keeles.[[3]](#footnote-3) Mikroettevõte maksu seaduse viimased muudatused võttis Läti parlament vastu 23. aprillil 2015.

Seaduse eesmärk on vähendada halduskoormust ja maksukoormust mikroettevõtetele, eriti ettevõtluse alustamise perioodil ja madalama sissetulekuga aladel.

Mikroettevõtte maks on ühtne maks, mis hõlmab järgmisi makse:

1. kohustuslikud riiklikud sotsiaalkindlustusmaksed, üksikisiku tulumaks, ettevõtlusmaks mikroettevõtte töötajate eest (ing k business risk fee for micro company employees);
2. ettevõtte tulumaks, kui mikroettevõte vastab tulumaksukohustuslasest ettevõtte tunnustele;
3. mikroettevõtte omaniku üksikisiku tulumaks mikroettevõtte majandustegevuse sissetulekuosa eest.

Mikroettevõtjast maksumaksja maksab mikroettevõtte maksu ning ei maksa riigieelarvesse eraldi üksikisiku tulumaksu, ettevõtte tulumaksu, ettevõtlusmaksu, ega tee ka kohustuslikke sissemakseid.

Mikroettevõtteks registreerimise õigus:

1. üksikisikust kauplejal;
2. üksikisikust ettevõtjal, taludel ja kalakasvandustel;
3. füüsilisel isikul, kes on registreeritud maksuametis majandustegevuse teostajana;
4. osaühingul.

Mikroettevõttest maksu maksja nõuded:

1. majandustegevuse käive – ei ületa 100 000 eurot;
2. osaühingu liikmed on ainult füüsilised isikud;
3. lubatud töötajate arv kuni 5 töötajat;
4. mikroettevõtte töötaja sissetulek ei ületa 720 eurot kuus.

Mikroettevõttel on õigus saada mikroettevõtte maksu maksja staatus, kui ta on saanud kõikide mikroettevõtte töötajate kirjaliku nõusoleku mikroettevõtte maksu kasutuselevõtmise kohta. Selle kokkuleppe võib lisada töölepingule eraldi sättena.

Mikroettevõtjast maksumaksja ja mikroettevõtte töötaja piirangud

Mikroettevõte, mis on otsustanud maksta mikroettevõtte maksu, ei tohi samal ajal maksta majandustegevusest saadud sissetuleku eest üksikisiku tulumaksu või litsentsitasu.

Mikroettevõtte maksu maksjast ettevõtte töötajal ei ole õigust taotleda maksuvaba miinimumi arvestamist ja üksikisiku tulumaksuvabastusi aja eest, kui ta on olnud mikroettevõtte maksu maksja töötaja.

Mikroettevõtte maksu ese ja rakendatav määr

Mikroettevõtte maksu ese on mikroettevõtte käive. Mikroettevõtte maksu rakendatakse käibe suhtes, mis ei ületa 100 000 eurot aastas.

Mikroettevõtte maksu määr on 9%. Mikroettevõtte maksu määr mikroettevõtte käibe puhul kuni 7000 eurot on 9%.

Kehtiva mikroettevõtte maksu seaduse artikli 6 kohaselt on aastate lõikes kehtestatud järgmised maksu määrad:

1. alates 1.jaanuarist 2015 mikroettevõttele, mille käive on 7000.01 – 100 000 eurot majandustegevuse esimesel kolmel aastal 9%, alates neljandast tegevusaastast 12%.
2. alates 1.jaanuarist 2016 mikroettevõttele, mille käive on 7000.01 kuni 100 000 eurot,
	1. 2016.aastal maksu määr 13%
	2. 2017.aastal maksu määr 15%.

Mikroettevõtte maksu makstakse aastas neli korda, mikroettevõtte maksu kvartaalne deklaratsioon tuleb esitada iga kvartali järgneva kuu 15.kuupäevaks.

Kui mikroettevõttel ei ole maksustatava perioodi (kalendriaasta) jooksul käivet olnud või väljaarvutatud mikroettevõtte maksu summa ei ületa 50 eurot, tuleb riigieelarvesse maksta mikroettevõtte maks summas 50 eurot (seda rakendatakse alates 1. jaanuaril 2014 alanud maksustatavast perioodist).

Mikroettevõtte maksu maksmise kord, kui mikroettevõtjat maksumaksjale kehtestatud nõudeid ületatakse

Kui mikroettevõtte käive ületab 100 000 eurot aastas, siis rakendatakse nimetatud käivet ületava summa suhtes maksumäära 20%. Kui mikroettevõtte töötaja sissetulek ületab 720 eurot kuus, siis rakendatakse nimetatud sissetulekut ületava summa suhtes maksumäära 20%. Kui töötajate arv mikroettevõtte maksu maksvas mikroettevõttes on kvartalis suurem kui viis töötajat, siis lisatakse 9%-lisele maksumäärale iga lisanduva töötaja eest kaks protsendipunkti.

Mikroettevõtja maksu maksjal on õigus mitte rakendada suurendatud mikroettevõtte maksu määra järgmistel juhtudel:

1) kui tema maksustamisaasta käive on kasvanud maksustamiseelse aasta käibega või maksustamiseelsele aastale eelnenud aasta käibega võrreldes, kuid käibe kasv ei ületa 30 protsenti võrreldes maksustamiseelse aasta käibega või maksustamiseelsele aastale eelnenud aasta käibega;

2) kui mikroettevõtte töötajate arv maksustamisaastal on suurem kui viis, ja mikroettevõtte töötajate arv maksustamisaastal on kasvanud ühe või kahe töötaja võrra maksustamiseelse aastaga võrreldes ja maksustamiseelsel aastal maksustamiseelsele aastale eelnenud aastaga võrreldes.

Mikroettevõtete arv ja maksude optimeerimine

Läti majandusministeeriumi 2014.aasta majanduse ülevaate[[4]](#footnote-4) andmetel registreeriti Läti Maksuametis alates 1.septembrist 2010 kuni 1. jaanuarini 2014 umbes 32 tuh mikroettevõtte maksu maksjat, millest 53,5% on uued ettevõtted. Mikroettevõtetes töötab 75,9 tuh töötajat, kelle keskmine palk oli 432 eurot. Paraku ei ole detailsemaid ega hiliseimad statistilisi andmeid mikroettevõtete maksu maksjate kohta ei Läti Maksuameti ega Rahandusministeeriumi kodulehel, et näha aastate lõikes mikroettevõtte maksu maksjate arvu kasvu ja kui palju mikroettevõtte maksu maksjatest moodustavad ettevõtted, mis on asutatud samaaegselt mikroettevõtte maksu maksjaks registreerimisega.

Kahtlemata on selline madala maksu keskkond mikroettevõtetele väga atraktiivne. Mikroettevõte maksu maksja kasu 2011.aasta seisuga on näha järgmises tabelis (Bruna, Sneidere, 2011).[[5]](#footnote-5) Lähteandmeteks on võetud aastane käive, mis 2011.aastal oli 70 000 LVL (kuus 5800 LVL) ja 2 töötajat brutopalgaga 500 LVL töötaja kohta.

|  |  |  |
| --- | --- | --- |
|  | Osaühing, LVL | Osaühing, registreeritud maksuametis mikroettevõtte maksu maksjana, LVL |
| Käive kuus | 5800 | 5800 |
| Brutopalk (2 töötajat) | 1000 | 1000 |
| Tööandja makstavad kohustuslikud sotsiaalkindlustusmaksed (24,09%) | 240.90 | - |
| Töövõtja kohustuslikud sotsiaalkindlustusmaksed (11%) | 110 | - |
| Riskitasu | 0.50 | - |
| Üksikisiku tulumaks | 222.50 | - |
| Netopalk | 667.50 | 1000 |
| Mikroettevõtte maks (9%) | - | 522 |
| Muud majandustegevuse kulud | 2000 | 2000 |
| Kasum | 2558.60 | 3178 |
| Ettevõtte tulumaks (15%) | 383.80 | - |
| Dividendid | 2174.80 | 3178 |

Arvutuste põhjal on sama kuise tuluga, töötajate arvuga ja muude kuludega osaühingul kasulikum registreerida end maksuametis mikroettevõtte maksu maksjaks, võimaldades maksude optimeerimist. Kasu töötajatele on kõrgem netopalk ja kasu mikroettevõtte maksu maksjale on madalamad tööjõukulud, väiksem maksu kulu, suurem kasum ja dividendid.

Laekunud mikroettevõtte maksu riigikassasse jaotumine, st proportsioonid sotsiaalkindlustusmaksete, üksikisiku, ettevõtte tulumaksu konto vahel, on toodud seaduse artiklis 8.[[6]](#footnote-6)

Kokkuvõtteks olgu lisatud, et mikroettevõtte maksu seadus on Lätis aktuaalne ka edaspidi. Tegeldakse mikroettevõtte töötajate sotsiaalse kaitse ja ebaausa konkurentsi aspektidega. Käesoleva aasta augustiks töötatakse välja valdkonnad, kus ei lubata mikroettevõtja staatust. Seda tõenäoliselt just ebaausa konkurentsi vältimiseks olukorras, kus ettevõtted, kes ei ole mikroettevõtteks registreerinud, maksavad rohkem makse, aga mikroettevõtjaks registreerunud ettevõtte madalam maks võimaldab nendel teenuseid ja tooteid madalamalt hinnastada.

Üldine eesmärk seaduse vastuvõtmisel, mis oli tööpuuduse vähendamine ja soodsate tingimuste loomine töötutele iseendale tööandjaks olemise näol, on usutavasti täidetud.

Kai Raudkivi

ÕAO nõunik

Kasutatud allikad:

* Bruna, I.; Sneidere, R. (2011) The practice of small business activities in Latvia. International Conference On Applied Economics. <http://kastoria.teikoz.gr/icoae2/wordpress/wp-content/uploads/2011/10/010.pdf>
* Mikrouzņēmumu nodokļa likums. Attēlotā redakcija: 13.05.2015. - 31.12.2015 <http://likumi.lv/doc.php?id=215302>
* Micro-enterprises Tax Law. Ingliskeelne tõlge 2010.aastal vastuvõetud seadusest.
* Ministry of Economics of the Republic of Latvia. Report on the Economic Development of Latvia. December 2014. <https://www.em.gov.lv/files/tautsaimniecibas_attistiba/zin/2014_dec_eng.pdf>
* Ministry of Economics of the Republic of Latvia. Support measures for micro-enterprises <https://www.em.gov.lv/en/sectural_policy/industrial_policy/entrepreneurship/support_for_start_ups_and_micro_enterprises/>
* Small Business Act: Impact Assessment , Commission of the European Communities Brussels, 25.6.2008, SEC(2008)2101 <http://eur-lex.europa.eu/LexUriServ/LexUriServ.do?uri=COM:2008:0394:FIN:en:PDF>

Lisa: Ingliskeelne tõlge 2010. aastal vastuvõetud seadusest.



1. Small Business Act: Impact Assessment, Commission of the European Communities Brussels, 25.6.2008, SEC(2008)2101 <http://eur-lex.europa.eu/LexUriServ/LexUriServ.do?uri=COM:2008:0394:FIN:en:PDF> [↑](#footnote-ref-1)
2. Support for start-ups and micro-enterprises, <https://www.em.gov.lv/en/sectural_policy/industrial_policy/entrepreneurship/support_for_start_ups_and_micro_enterprises/> [↑](#footnote-ref-2)
3. <http://likumi.lv/doc.php?id=215302> [↑](#footnote-ref-3)
4. <https://www.em.gov.lv/files/tautsaimniecibas_attistiba/zin/2014_dec_eng.pdf> [↑](#footnote-ref-4)
5. <http://kastoria.teikoz.gr/icoae2/wordpress/wp-content/uploads/2011/10/010.pdf> [↑](#footnote-ref-5)
6. <http://likumi.lv/doc.php?id=215302> [↑](#footnote-ref-6)